**PRANEŠIMAS SPAUDAI**

2025-09-25

**Lietuvoje – Nacionalinė vyresnio amžiaus žmonių savaitė**

**Visą savaitę – nuo spalio 1 d. iki spalio 8 d. – Lietuvoje vyks daugiau kaip pusė tūkstančio įvairių veiklų ir renginių, skirtų senjorams. Tokiu ypatingu būdu, Socialinės apsaugos ir darbo ministerijos (SADM) iniciatyva, šiemet jau antrus metus iš eilės mūsų šalyje bus minima Tarptautinė pagyvenusių žmonių diena.**

Prie Nacionalinės vyresnio amžiaus žmonių savaitės iniciatyvos prisijungė 58 Lietuvos savivaldybės, šalies muziejai, dailės galerijos, bibliotekos. Visos Lietuvos senjorai kviečiami aktyviai dalyvauti tiek savo rajono, tiek ir kitų vietovių kultūriniuose, sportiniuose, edukaciniuose ir socialiniuose renginiuose.

„Jau tradicija tampanti Nacionalinė vyresnio amžiaus žmonių savaitė yra puiki proga atkreipti dėmesį į senėjimo iššūkius, skatinti pagarbą vyresnio amžiaus žmonėms ir kurti visuomenę, kurioje kiekvienas gali jaustis visaverčiu jos nariu. Ši ministerijos iniciatyva primena, kad senjorai yra neatsiejama mūsų visuomenės dalis, turinti patirties, išminties ir stiprybės. Tai galimybė ne tik pagerbti vyresnio amžiaus žmones, bet ir skatinti solidarumą tarp kartų, kuriant atviresnę, įtraukesnę ir visiems draugišką Lietuvą“, – sako socialinės apsaugos ir darbo viceministrė Rita Grigalienė.

Šiemet Nacionalinė vyresnio amžiaus žmonių savaitė prasideda būtent tą dieną, kai minima Tarptautinė pagyvenusių asmenų diena – spalio 1 d. Pernai prie šios SADM iniciatyvos prisijungė 45, o šiemet – beveik visos šalies savivaldybės. Taip pat aktyviai joje dalyvauja įvairūs regioniniai ir nacionaliniai muziejai, dailės galerijos ir bibliotekos.

Savaitės metu vyresnio amžiaus žmonės galės nemokamai arba už simbolinį mokestį lankytis kultūros įstaigose, dalyvauti jiems skirtose ekskursijose, visuomenės sveikatos biurų organizuojamuose mokymuose ir seminaruose, išgerti kavos bei paragauti pyrago kavinėse, mankštintis sporto klubuose ar gauti specialias tik jiems skirtas medicininės reabilitacijos paslaugas. Senjorai maloniai kviečiami aktyviai dalyvauti tiek savo, tiek kitų savivaldybių renginiuose.

Daugiau informacijos apie konkrečius renginius, vykstančius savivaldybėse ir kultūros įstaigose, rasite Nacionalinės vyresnio amžiaus žmonių savaitės programoje:

<https://socmin.lrv.lt/public/canonical/1758623421/5287/VA%C5%BD_renginiu_programa_savivaldyb%C4%97se_2025_VISAS%20BENDRAS.pdf>

Atkreipiame senjorų dėmesį, kad kai kurių renginių laikas ar vieta gali būti pasikeitę, todėl maloniai prašome prieš tai pasitikslinti renginį organizuojančios įstaigos interneto svetainėje ar socialiniuose tinkluose.

Senjorams skirtų renginių savaitę spalio 1 d. atidarys SADM organizuojama konferencija „Įtraukus ir sveikas senėjimas – mūsų visų rūpestis ir vertybė“, kuri suburs mokslininkus, ekspertus ir bendruomenių atstovus diskusijai apie vyresnio amžiaus žmonių socialinę įtrauktį, sveiką gyvenimo būdą ir aktyvų dalyvavimą visuomenėje. Konferencijoje bus aptariama socialinė įtrauktis vyresniame amžiuje, nagrinėjama pozityvios senatvės koncepcija, bus kalbama apie sveiką ir įtraukų senėjimą, savanorystę vyresniame amžiuje ir patirties mainus, taip pat bus pristatyti Europos sveikatos, senėjimo ir išėjimo į pensiją (SHARE) tyrimo rezultatai.

Ši konferencija siekia ne tik pasidalyti gerąja patirtimi, bet ir skatinti naujus sprendimus, padedančius kurti visiems amžiaus tarpsniams draugišką visuomenę.

Konferenciją kviečiame stebėti ministerijos YouTube kanale:

(<https://www.youtube.com/watch?v=oq3V64CRTW8>)